Қошанов: Уақыт белдеуіне қатысты зерттеуді наурызда аяқтау керек
"Қошанов: Уақыт белдеуіне қатысты зерттеуді наурызда аяқтау керек" | "https://abai.kz/post/192000"
TITLE: Қошанов: Уақыт белдеуіне қатысты зерттеуді наурызда аяқтау керек
URL: https://abai.kz/post/192000
META: "Қошанов: Уақыт белдеуіне қатысты зерттеуді наурызда аяқтау керек" | "https://abai.kz/post/192000"
DATE: 10.12.2024
AUTHOR(s): Abai.kz
TOTAL WORDS: 295
TEXT: Парламент депутаттары мүдделі мемлекеттік органдарға бірыңғай уақыт белдеуі мәселесіне қатысты ғылыми-зерттеу жұмысын алдағы жылдың наурыз айына дейін аяқтауды тапсырды. Бұл туралы Мәжіліс Спикері, «AMANAT» партиясының Төрағасы Ерлан Қошанов Үкімет мүшелерінің қатысуымен өткен фракцияның кеңейтілген жиынында айтты. Суретті түсірген: Әли Ғалым Белсенді пікір алмасу барысында Мәжіліс депутаттары Үкімет мүшелеріне бірыңғай уақыт белдеуін енгізуге қатысты азаматтарды толғандырған өзекті сауалдарды жеткізді. Атап айтқанда, мәжілісмен Ж. Әшімжанов Алматы облысының, Жетісу облысының және өзге де өңірлердің тұрғындарынан депутаттық корпус атына келіп түскен көп өтінішке назар аударды. Депутат Е. Саиров үйлесімді қоғам құру үшін Парламент пен Үкіметтің осы мәселе бойынша біртұтас ұстанымы болуға тиіс екенін мәлімдеді. Депутат Ю. Кучинская мұндай мәселе Үкімет қаулысы деңгейінде шешілмей, заң деңгейінде реттелуі керек деген пікір білдірді. Депутаттар Р. Заитов , Ұ. Тумашинов, Н.Сабильянов, Е. Жаңбыршин, Б. Нәжіметдинұлы, Н. Дементьева, Д. Мұқаев және тағы да басқалар өз ой-пікірлері мен ұсыныстарын білдірді. Сондай-ақ, Сауда және интеграция министрі Арман Шаққалиев , Ғылым және жоғары білім министрі Саясат Нұрбек , Денсаулық сақтау министрі Ақмарал Әлназарова баяндама жасады. Фракция жиынын қорытындылай келе Мәжіліс Спикері уақыт белдеуін өзгерту – қоғамда ең көп талқыланатын тақырыптың бірі екенін атап өтті. Ол мұндай шешімдерді алдын-ала егжей-тегжейлі талдау және кеңінен талқылау арқылы қабылдау керек екенін жеткізді. Бұл қадам қоғамға тиімді түсіндіру жұмысын жүргізуге мүмкіндік береді. Осыған байланысты, Үкімет бірыңғай уақыт белдеуіне көшудің әсері туралы көпфакторлы ғылыми-зерттеу жұмысын жүргізу жөнінде шешім қабылдады. Аталған шешім бірқатар сұрақтың жауабын беруге тиіс. «Уақыттың өзгеруі, ең алдымен, азаматтарымыздың денсаулығы мен әл-ауқатына, тұрмысына қалай әсер ететініне қатысты нақты жауап алуымыз керек. Осы мәселеге бас мән беру қажет. Сонымен қатар, Үкімет айтып отырған үш жыл – тым ұзақ мерзім деп есептеймін. Зерттеу жұмысын үш айда аяқтағандарыңыз жөн. Алдағы жылдың наурыз айында зерттеу қорытындыларымен және нақты шешу жолдары бар ұсыныстармен келесіздер деген үміттеміз», – деді Ерлан Қошанов Үкімет мүшелеріне қарата айтқаны сөзінде. Abai.kz
